10 Nagana ka meputso. A re re o leetong. Ge o dutše o sepela, o swanelwa ke go feta thaba-lešoba. Ge o feta ka moo, ke leswiswi feela. Eupša o a tseba gore ge o ka tšwela pele o sepela, mafelelong o tlo bona seetša. Bophelo bo ka swana le leeto leo. O ka swanelwa ke go feta maemong a thata kudu, e bile o ka ikwa o imelwa ke mathata a gago. Go ka direga gore Jesu le yena o kile a ikwa bjalo. Ge a be a bolawa koteng ya tlhokofatšo, o ile a gobošwa le go kwa bohloko kudu. Ye e swanetše go ba e bile nako e thata kudu bophelong bja gagwe! O thušitšwe ke’ng go kgotlelela? Beibele e re o ile a lebelela “lethabo leo le bego le beilwe pele ga gagwe.” (Baheberu 12:2, 3) Jesu o ile a dula a nagana ka meputso yeo a bego a tlo e hwetša ge a be a ka kgotlelela. Moputso wa bohlokwa kudu ke wa gore o be a tla kgatha tema go kgethagatšeng leina la Modimo le go thekga tshwanelo ya gagwe ya go buša. O be a tseba gore teko yeo e be e le ya nakwana le gore moputso wa gagwe legodimong ke wa sa ruri. Lehono, diteko tšeo di go welago di ka go imela le go go kweša bohloko, eupša gopola gore ke tša nakwana.